b"\n_START_ARTICLE_\nLlegenda de les quatre barres de sang\n_START_SECTION_\nVersions prim\xc3\xa0ries de la llegenda\n_START_PARAGRAPH_\nLa Llegenda de les quatre barres de sang en la seva versi\xc3\xb3 definitiva no apareix en cap obra hist\xc3\xb2rica abans de l'obra de Beuter de 1551. \xc3\x89s el mateix Beuter qui adverteix que ha trobat la llegenda \xc2\xabseg\xc3\xban he hallado escrito\xc2\xbb en uns suposats \xc2\xabcuadernos de mano\xc2\xbb. Si b\xc3\xa9 hom no pot imputar amb absoluta seguretat la invenci\xc3\xb3 de la llegenda a Beuter, sembla clar que el recurs dels suposats \xc2\xabcuadernos de mano\xc2\xbb o b\xc3\xa9 remet a una font anterior, o b\xc3\xa9 era subterfugi per evitar qualsevol cr\xc3\xadtica posterior. L'historiador Agust\xc3\xad Alcoberro i Pericay assenyala que, en tot cas, tant si Beuter fou l'inventor de la llegenda, com si la llegenda \xc3\xa9s una adaptaci\xc3\xb3 d'una versi\xc3\xb3 anterior que circulava per Val\xc3\xa8ncia, els \xc2\xabcuadernos de mano\xc2\xbb no serien gaire anteriors al 1551."